SKRIFTLIG FORESPØRGSEL P-1057/98

af Paul Lannoye (V) til Kommissionen

(30. marts 1998)

Om: Multilateral investeringsaftale

Forslaget til en multilateral investeringsaftale, som der for øjeblikket forhandles om i OECD med Kommissionen som aktiv deltager, indeholder en række grundlæggende bestemmelser, som kan bringe gennemførelsen af EU's miljøpolitik og af de forskellige internationale miljøaftaler og gennemførelsesprotokoller, som EU har tilsluttet sig, i fare.

Dette er tilfældet med bl.a. følgende forholdsregler:

- forbud mod resultatkrav (performance requirement);

- godtgørelse i tilfælde af "snigende" ekspropriering - en lovgivnings- eller skatteforanstaltning med et miljømæssigt sigte, som kan betragtes som svarende til en ekspropriering;

- princippet om national behandling anvendt generelt på alle investeringsformer;

- princippet om opretholdelse af status quo (standstill) og om afvikling af handelshindringer (rollback).

Er Kommissionen i besiddelse af en evaluering af, hvordan disse forskellige bestemmelser ventes at indvirke på ikke blot EU's gældende miljøregler, men også de forskellige fællesskabspolitikker, som direkte eller indirekte påvirker miljøet?

Finder Kommissionen i øvrigt, at enhver multilateral aftale om investeringer retligt skal underlægges gældende eller kommende internationale miljøaftaler?

Svar afgivet på Kommissionens vegne af sir Leon Brittan

(6. maj 1998)

Det spørgsmål, som det ærede medlem rejser, drøftes aktivt på dette trin i forhandlingerne om en multilateral investeringsaftale (MAI). Det, det drejer sig om, er at opnå en balance mellem MAI-discipliner (ingen ekspropriering uden kompensation, national behandling/mestbegunstiget nation, opretholdelse af status quo, afvikling af handelshindringer og begrænsninger mht. resultatkrav) og andre vigtige områder af den offentlige politik, der er af interesse for MAI-parterne. Desuden er det formålet at undgå utilsigtede konsekvenser af normal reguleringspraksis. I denne forstand har spørgsmålet om følgevirkningerne af MAI større rækkevidde end det miljøpolitiske område og lovgivningen i tilknytning hertil.

Eftersom forhandlingerne stadig er i gang, er det svært at foretage en vurdering af de miljømæssige virkninger af MAI. Kommissionen er forpligtet til at sikre, at MAI ikke stiller hindringer i vejen for EF's nuværende miljøpolitik og -lovgivning og den videre udvikling heraf.

Indtil nu har MAI-forhandlingsgruppen drøftet en ufuldstændig pakke af forslag til en tekst, som skal behandle dette spørgsmål uddybende. De forskellige elementer, der hidtil har været indeholdt i de dokumenter, der har været forelagt gruppen, omfatter:

- præamblen, der giver udtryk for, at parterne er besluttede på at gennemføre MAI på en sådan måde, at den er i overensstemmelse med principperne om bæredygtig udvikling og miljøbeskyttelse,

- en bekræftelse i aftaleteksten af, at de kontraherende parter har ret til uden diskrimination at gribe regulerende ind for at sikre, at investeringsvirksomheden finder sted på en sådan måde, at der tages hensyn til sundheds-, sikkerheds- og miljømæssige overvejelser,

- en bestemmelse, der hindrer, at et land slækker på miljøkravene for at sikre sig en investering, og

- en undtagelse i artiklen om forbud mod resultatkrav, der dækker krav, som kunne få indvirkning på overholdelsen af love og bekendtgørelser, eller som kunne få indflydelse på sundheden, sikkerheden eller miljøet.

Kommissionen har på sin side foreslået at indføje en generel undtagelse i aftalen svarende til artikel XX i den almindelige overenskomst om told og handel (GATT), som kunne anvendes på foranstaltninger, der er nødvendige for at beskytte menneskers, dyrs og planters liv og sundhed og beskytte udtømmelige naturressourcer.

På grundlag af de samme overvejelser kan der fortsat fastsættes internationale regler på miljøområdet, uden at MAI stiller hindringer i vejen herfor. Derfor synes en specifik artikel om at underordne MAI de internationale miljøaftaler ikke nødvendig.